Ranet på overtid: – Spillene er utrolig skuffet
Ranheim så ut til å gå mot sin første seier på det nylagte kunstgresset. Men to minutter på overtid ødela en driblekonge fra Kenya moroa. – Spillerne er utrolig skuffet. Hva skal jeg kalle det? «Ransskuffet». Ikke over prestasjonen, for dette var opp imot det beste vi kan. Det så ut til å holde til tre poeng. Når vi først har seieren i lomma, to minutter på overtid, så skal vi greie å ri det unna, sier Ranheim-trener Svein Maalen, til VG.Med ledelse 1 – 0 og et bortelag som tok stadig større sjanser offensivt, hadde hjemmelaget flust av sjanser til å drepe kampen med et kontringsmål. – Kampen blir for oppjaga og vi har ballen altfor lite på slutten. Aller mest ligger det i at vi burde scoret 2-0 på en av de mange kontringsmulighetene vi hadde. Vi skal straffe dem mye hardere der, og ikke søle bort sjansene. I stedet for at Ranheim punkterte kampen, fikk kampens store spiller, Tokmac Nguen, sin fjerde gode scoringsmulighet. – Hvis det var noen som skulle score i denne kampen her, så var det meg. Jeg hadde mange sjanser, og burde scoret to til, sier Nguen til VG.Da det gjenstod ett minutt av overtiden fikk bortelaget en siste sjanse til å ta med seg et viktig bortepoeng. Klareringen fra Ranheim-forsvaret havnet hos feil person, for hjemmelagets del. – Jeg skjønte det med en gang jeg traff ballen med vrista at den kom til å gå inn. Det var et veldig viktig poeng, sier Nguen. VG Live Ranheim-Strømsgodset minutt for minuttGodset-leder Jostein Flo var også fornøyd med sin reddende kenyanske engel. – Han er god, men er veldig ujevn. På sitt beste er han god, men han svinger veldig mye. Han er en kreativ, bra spiller. Det kan gode hende han blir vår neste utenlandseksport. Det er ikke meg imot. Poenget gjør at «Godset» har tre poeng ned til Start, som ligger på kvalifiseringsplass. – Vi spilte en grei bortekamp, og hadde bra struktur defensivt. Vi har lett for å score mål, men slipper inn for mye mål. Jeg er godt fornøyd med ett poeng.Strømsgodset fikk en kanonstart på bortekampen. Før tre minutter var spilt hadde drammenserne kommet til tre gode avslutningsmuligheter. Nærmest var laget da Ranheim-back Aslak Fonn Witry reddet en avslutning på streken. – Jeg så en åpning, og prøvde meg på lengste. Men så fikk én av dem en fot på ballen, sier Nguen, om den første sjansen. Så fikk Ranheim endelig tak i ballen, og endret kampbildet totalt. I de neste 87 minuttene handlet det meste om Ranheim.Sakte, men sikkert tok hjemmeballen kontroll over kampen, og tok seg god tid til å bygge opp angrep på angrep bakfra, slik laget har blitt kjent for – og hyllet for. Etter flere nesten-angrep som bare så vidt fikk hjemmefansen opp på beina, var spissreserve Andreas Helmersen på riktig sted til riktig tid. En utoverskrudd Ranheim-corner landet på lengste, der Eirik Valla Dønnem fikk et kne på ballen. Ballen spratt inn mot målet, der Helmersen, som fikk sjansen i Michael Karlsens skadefravær, ventet. På ett touch banket Helmersen ballen i nettaket. Helmersen hadde flere gode muligheter til å bli både to- og tremålsscorer, men enn så lenge stillingen sto seg på 1 – 0, var det håp om poeng for bortelaget. Da håpet var i ferd med å renne ut i sanden, fikset Nguen biffen.
(Ranheim-Strømsgodset 1 – 1) Med ett av de siste sparkene på ballen reddet Tokmac Nguen (24) poeng for Strømsgodset, og snudde glede til fortvilelse blant hjemmelagets spillere.